Harry Koch (sakeman)
Hotze "Harry" Koch (Warkum, 22 oktober 1867 – 21 juny 1942) wie in Amerikaansk sakeman fan Nederlânsk komôf. Hy wie oprjochter fan de krante Quanah Tribune-Chief en wie de heit fan Fred C. Koch (1900–1967), de stichter fan Koch Industries.

Jonkheid en ûnderjocht 
Koch wie it twadde bern fan dokter Johan Anthon Koch (1836–1910) en Gatske Hotzes Jorritsma (1837–1876). Koch syn pake fan heitekant wie in reder út Sande yn it Dútske East-Fryslân waans skip breksloech foar de kust by Warkum, dêr't er letter boaske oan in dochter fan de boargemaster. Syn mem stoar by de berte fan har achste bern en syn heit troude op 'en nij mei bankiersdochter Petronella de Swart. Harry Koch syn bern bleaune allegear yn Nederlân. Hy wurke as learling-drukker yn De Haach en Dútslân en emigrearre yn 1888 nei de Feriene Steaten. Yn 't earstoan wenne er yn de Nederlânske enklaves fan Chicago en Grand Rapids, Michigan, en wurke dêr foar Nederlânsktalige kranten.

Wurkpaad en polityk 
Om 1890 ferfear er nei east Teksas, mar fanwege it fochtige klimaat gie er fierder nei it westen en sette er him nei wenjen yn Quanah. Quanah hie trije kranten yn dy tiid, de Quanah Eagle, de Quanah Chief en de Quanah Tribune. Hy hie wilens genôch fermogen om de Quanah Tribune te keapjen, brocht dy byinoar mei de Quanah Chief, en sette de krante fuort yn 1897 ûnder de namme Quanah Tribune-Chief. Teffen wie er meioprjochter en oandielhâlder fan de Quanah, Acme and Pacific Railway. Koch brûkte syn krante om reklame foar dat spoar te meitsjen en om syn libertaristyske politike ideeën te fentilearjen. Yn de krisisjierren we er fûl tsjin Franklin D. Roosevelt syn New Deal en skreau er opinystikken tsjin fakbûnen, âldereinhuzen en it regulearjen fan de banken.

Persoanlik libben
In 1898 troude Koch mei Margaret (Mattie) Mixson (Quanah, 1874 - 1941). Sy wie in dochter fan Hester (berne Blessingame) en John Baptist Mixson (1851-1927) fan Quanah, Teksas. Sy krigen twa soannen:
 Anton Koch, sjef reklame by de Tribune-Chief.
 Fred C. Koch (1900–1967) letter stichter fan Koch Industries.

Keppeling om utens
 Quanah Tribune-Chief, foarside

Frysk ûndernimmer
Frysk útjouwer
Frysk drukker
Nederlânsk ûndernimmer
Nederlânsk útjouwer
Nederlânsk drukker
Amerikaansk ûndernimmer
Amerikaansk útjouwer
Amerikaansk drukker
Frysk persoan fan Eastfrysk komôf
Nederlânsk persoan fan Frysk komôf
Nederlânsk persoan fan Eastfrysk komôf
Amerikaansk persoan fan Frysk komôf
Amerikaansk persoan fan Eastfrysk komôf
Persoan berne yn Warkum
Persoan berne yn 1867
Persoan stoarn yn 1942